***Csongrád Város Polgármesterétől***

**Száma**: Ref/94-17/2019

**Témafelelős:** Szepesi Dóra

**ELŐTERJESZTÉS**

**Csongrád Városi Önkormányzat Képviselő- testületének**

**2019. november 21-ei ülésére**

**Tárgy:** Közművelődési Kerekasztal létrehozása

**Tisztelt Képviselő-testület!**

Csongrád Városi Önkormányzat Képviselő-testülete 35/2016. (VII.8.) önkormányzati rendeletével fogadta el a helyi közművelődési feladatok ellátásáról szóló rendeletét.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. tv. 82. §-a alapján a települési önkormányzat a közművelődési rendeletében meghatározott közművelődési feladatok megvalósítása során együttműködik a település Közművelődési Kerekasztalával.

A hivatkozott törvényi előírás szerint a létrehívott Közművelődési Kerekasztal legfeljebb 3 éves időtartamra szól és feladata a lakossági igények megjelenítése, a kulturális érdekérvényesítés a helyi közművelődés területén. A Közművelődési Kerekasztalt azon közművelődési célú egyesületek, civil szervezetek hozhatják létre, amelyek székhelye az adott településen található.

A Közművelődési Kerekasztal spontán szerveződő közösség, amelynek megalakulásában az önkormányzat csak segítséget nyújt. Tárgybani megkeresésünkre ez ideig 11 egyesület, társadalmi szervezet, alapítvány jelezte részvételi szándékát a kerekasztal munkájában.

Amennyiben a Képviselő-testület egyetért a Kerekasztal megalakulásával és működtetésével, úgy a jegyző feladata, hogy 30 napra közzéteszi a város honlapján a közművelődési kerekasztal megalakulásának szándékát, a megalakításában közreműködő 11 szervezet névsorát. Ez alapján további 30 nap áll rendelkezésre a csatlakozáshoz. Ezt követően alakulhat meg a Közművelődési Kerekasztal, fogadhatja el működési szabályait és választhatja meg elnökét.

A Kerekasztal megalakulásának további indoka, hogy véleményét ki kell kérni a közművelődési helyi rendelet felülvizsgálata során, amelyet 5 évente a Képviselő-testületnek el kell végeznie.

Kérem az előterjesztés megvitatását és a határozati javaslat elfogadását.

2

**Határozati javaslat**

Csongrád Városi Önkormányzat Képviselő- testülete „Közművelődési Kerekasztal létrehozása” című előterjesztést megtárgyalta, és az alábbi döntést hozta:

1. A Képviselő-testület támogatja a Csongrádi Közművelődési Kerekasztal megalakulását, annak működéséhez, technikai feltételei biztosításához térítésmentesen hozzájárul.
2. A Képviselő-testület utasítja a jegyzőt, hogy a Közművelődési Kerekasztal megalakulása érdekében szükséges eljárást folytassa le.

Határidő: folyamatos

Felelős: Dr. Juhász László jegyző

3. A Képviselő-testület kéri Művelődési Központ és Városi Galéria vezetőjét, hogy a Közművelődési Kerekasztal megalakulását követően tájékoztassa a Képviselő-testületet ennek megtörténtéről.

Határidő: szöveg szerint

Felelős: Dr. Hörömpöliné Víkor Katalin mb. igazgató

\_\_\_\_\_\_\_\_\_\_\_\_\_\_\_\_\_\_\_\_

Bedő Tamás

polgármester

Csongrád, 2019. 11. 14.

Erről jegyzőkönyvi kivonaton értesítést kap:

1. Csongrád Város Polgármestere
2. A Képviselő-testület tagjai
3. Irattár